b'\n_START_ARTICLE_\nTeolo\xc5\xa1ka fakulteta v Ljubljani\n_START_PARAGRAPH_\nTeolo\xc5\xa1ka fakulteta v Ljubljani (uradno: Univerza v Ljubljani, Teolo\xc5\xa1ka fakulteta; kratica TEOF/TeoF) je fakulteta, ki je \xc4\x8dlanica Univerze v Ljubljani. Je edina teolo\xc5\xa1ka visoko\xc5\xa1olska ustanova v Sloveniji; poleg osnovne enote v Ljubljani (ki se nahaja v zgradbi Alojzijevi\xc5\xa1\xc4\x8da na Poljanski cesti 4) ima \xc5\xa1e lo\xc4\x8deno enoto v Mariboru (ki se nahaja v Andreanumu)._NEWLINE_Veliki kancler fakultete je trenutni ljubljanski nad\xc5\xa1kof in metropolit (trenutno msgr. Stane Zore OFM), medtem ko je dekan izr. prof. dr. Robert Petkov\xc5\xa1ek. Fakulteta izdaja znanstveni reviji Bogoslovni vestnik in Edinost in dialog, publikacije pa v zbirkah Acta ecclesiastica Sloveniae, Acta theologica Sloveniae, Znanstvena knji\xc5\xbenica in Priro\xc4\x8dniki.\n_START_SECTION_\nMagna charta Facultatis\n_START_PARAGRAPH_\nTeolo\xc5\xa1ka fakulteta, ki ima svoje korenine v srednjeve\xc5\xa1kih samostanskih in katedralnih sholah ter najodli\xc4\x8dnej\xc5\xa1e mesto na prvih univerzah, je tudi na Univerzi v Ljubljani ena od petih ustanovnih fakultet. Njen predhodnik je bil jezuitski kolegij, ki je deloval v Ljubljani v letih 1601 do 1773, vrsta drugih redovnih visokih \xc5\xa1ol in \xc5\xa1kofijske teolo\xc5\xa1ke \xc5\xa1ole._NEWLINE_Kot ob svojih za\xc4\x8detkih \xc5\xbeeli Teolo\xc5\xa1ka fakulteta tudi na pragu tretjega tiso\xc4\x8dletja ob stalni skrbi za kvaliteto pedago\xc5\xa1kega in raziskovalnega dela razvijati svoj govor o Bogu in \xc4\x8dloveku, o Bo\xc5\xbejem u\xc4\x8dlove\xc4\x8denju in \xc4\x8dlovekovem pobo\xc5\xbeanstvenju, o stvarstvu in \xc4\x8dlovekovem poseganju vanj, o za\xc4\x8detkih vsega in o kon\xc4\x8dnem smislu, o Cerkvi in o \xc5\xbeivljenju v njej._NEWLINE_Opirajo\xc4\x8d se na Sveto pismo in izro\xc4\x8dilo ter upo\xc5\xa1tevajo\xc4\x8d domet \xc4\x8dlovekove misli \xc5\xbeeli usposobiti svoje \xc5\xa1tudente in \xc5\xa1tudentke za jasen premislek o temah prese\xc5\xbenosti in tukaj\xc5\xa1njosti, vere in razodetja, kanonskega prava, morale in vzgoje._NEWLINE_Kot katoli\xc5\xa1ka fakulteta sledi avtoriteti cerkvenega u\xc4\x8diteljstva in skrbi za intelektualno pripravo kandidatov za duhovni\xc5\xa1tvo ter lai\xc5\xa1kih sodelavcev in sodelavk v Cerkvi in \xc5\xa1ir\xc5\xa1i dru\xc5\xbebi.'